**Тыныштық**

***«Әрдайым ойын Саған бағыттаған***

***Әрі сенімін бір Өзіңе артқан***

***Жанды сақтайсың Сен тыныш, аман.»***

***(Ишая 26:3)***

Сырттан қараған адамға Алина есімді әйел қақпанға түсіп қалғандай көрінуі мүмкін. Оның мәдениетінде әйелдер ер туыстарынсыз үйлерінен шыға алмайды, сондықтан Алина уақытының көп бөлігін ас үйде өткізеді.

Алина ас үйде отырып, өмірін терең депрессия билей бастағанын түсінеді. Аптасына бір күн базарға барғанын қоспағанда, оның күндері бірдей өтетін. Бірақ Алина күн сайын ас үйде жұмыс істеп жүрген кезде, радио тыңдайтын еді, сөйтіп, бір күні оның өмірін мәңгілікке өзгерткен бір хабарды естиді. Ол өміріне сүйіспеншілік, тыныштық пен кешірім әкелгісі келетін Құдай Ұлы Иса туралы дәл сол жерде, түрме камерасындай сезілген жерде естиді.

Алина әртүрлі адамдардың радиостанцияға қоңырау шалып, дұға мұқтаждықтарын айтып жатқандарын еститін. Сол кезде ол: «Мен ас үйден шыға алмасам да, мінажат ете аламын!» деп ойлады. Сөйтіп, ол станциядан барлық қоңырау шалушылардың дұға мұқтаждықтарын жіберуді сұрайды. Алина басқалар үшін мінажат ете бастағанда, оның өміріндегі жағдай өзгермесе де, Алинаның өзі өзгере бастады. Сол өзгерісті бірінші болып қайын әпкесі байқап, қалай болғанын сұрап, ақыр соңында Исаны өз өміріне қабылдайды. Сосын қайын енесі де осы тыныштық пен қуанышты қалап, ақыры, Алинаның күйеуі де үйіндегі барлық әйелдермен не болып жатқанын білгісі келеді!

Киелі кітапта Құдайдың “еңсесі түскендерді жігерлендіретіні” айтылған (2 Қорынттықтарға 7:6). Сондай-ақ Киелі кітапта: «Әрдайым ойын Саған бағыттаған Әрі сенімін бір Өзіңе артқан Жанды сақтайсың Сен тыныш, аман.» делінген (Ишая 26:3). Алина Құдайдың оны қаншалықты бағалайтынын, жақсы көретінін білген кезде, тіпті оның өмірлік жағдайы өзгермесе де, депрессияның орнына Құдайдан келген қуаныш пайда болды.